পদ্মা-শ্রেণীর টহল জাহাজ

পদ্মা-শ্রেণির প্যাট্রোল ক্র্যাফট হলো বাংলাদেশে নির্মিত আধুনিক উপকূলীয় টহল জাহাজের একটি শ্রেণি। গণচীনের চায়না শিপবিল্ডিং ইন্ডাস্ট্রি কর্পোরেশন (সিএসআইসি) এর কারিগরি ও প্রযুক্তিগত সহযোগিতায় খুলনা শিপইয়ার্ডে নির্মিত এই জাহাজগুলো বর্তমানে বাংলাদেশ নৌবাহিনী এবং বাংলাদেশ কোস্ট গার্ড কর্তৃক ব্যবহৃত হয়। এই শ্রেণির জাহাজগুলো মূলত বাংলাদেশের জলসীমার নিরাপত্তা নিশ্চিতকরণ এবং বিশেষ অভিযান পরিচালনার জন্য নির্মাণ করা হয়।

পদ্মা-শ্রেণির জাহাজগুলো উপকূলীয় অঞ্চলে বহুমুখী কার্য সম্পাদনে সক্ষম। এর প্রধান কার্যক্রমসমূহ নিচে আলোচনা করা হলো:

* জলসীমা সুরক্ষা ও টহল: দেশের সামুদ্রিক এবং উপকূলীয় অঞ্চলে নিয়মিত টহল প্রদানের মাধ্যমে জলসীমার সার্বভৌমত্ব রক্ষা করা।

* অনুসন্ধান ও উদ্ধার: প্রাকৃতিক দুর্যোগ, নৌ-দুর্ঘটনা বা সমুদ্রের যেকোনো জরুরি পরিস্থিতিতে দ্রুত অনুসন্ধান ও উদ্ধার অভিযান পরিচালনা করা।

* অবৈধ অনুপ্রবেশ ও চোরাচালান রোধ: জলপথে মানবপাচার, অবৈধ অনুপ্রবেশ এবং মাদকসহ বিভিন্ন ধরনের চোরাচালান দমনে কার্যকর ভূমিকা পালন।

* জলদস্যুতা দমন: বাণিজ্যিক জাহাজের নিরাপত্তা নিশ্চিত করা এবং সমুদ্রপথে জলদস্যুদের তৎপরতা প্রতিরোধ করা।

* মৎস্য ও প্রাকৃতিক সম্পদ সুরক্ষা: দেশের ব্লু-ইকোনমি বা সামুদ্রিক মৎস্য ও প্রাকৃতিক সম্পদ রক্ষায় আইন প্রয়োগকারী সংস্থার দায়িত্ব পালন।

## ইতিহাস

বাংলাদেশ নৌবাহিনীর জন্য পদ্মা-শ্রেণির প্যাট্রোল ক্রাফট নির্মাণ একটি গুরুত্বপূর্ণ মাইলফলক, কারণ এসকল জাহাজ খুলনা শিপইয়ার্ড লিমিটেড-এ নির্মিত অত্যাধুনিক প্রযুক্তি সমৃদ্ধ। এর নির্মাণ ইতিহাস নিম্নরূপ:

পদ্মা-শ্রেণির প্যাট্রোল ক্রাফট নির্মাণের প্রেক্ষাপট:

* সশস্ত্র বাহিনীর দীর্ঘমেয়াদী আধুনিকায়ন পরিকল্পনা ফোর্সেস গোল ২০৩০-এর সফল বাস্তবায়নের লক্ষ্যে সমরাস্ত্র সংগ্রহে স্বনির্ভরতা অর্জন এবং দেশীয় প্রতিরক্ষা শিল্পের বিকাশে বাংলাদেশ সরকার অভ্যন্তরীণভাবে যুদ্ধজাহাজ নির্মাণের নীতিগত সিদ্ধান্ত গ্রহণ করে। এরই ধারাবাহিকতায়, বৈদেশিক আমদানির ওপর নির্ভরতা হ্রাস এবং দেশীয় জাহাজ নির্মাণ শিল্পকে উৎসাহিত করার মহতী উদ্দেশ্যে বাংলাদেশ নৌবাহিনী ও খুলনা শিপইয়ার্ডের যৌথ প্রচেষ্টায় অত্যাধুনিক 'পদ্মা-শ্রেণি' প্যাট্রোল ক্র্যাফট নির্মাণের উদ্যোগ গ্রহণ করা হয়। মূলত দেশের অভ্যন্তরীণ নৌপথ ও উপকূলীয় অঞ্চলে দ্রুতগতিতে টহল প্রদান, সার্বক্ষণিক নজরদারি এবং নিবিড় পর্যবেক্ষণ নিশ্চিত করতে নৌবাহিনী একটি বিশেষ শ্রেণির উচ্চগতিসম্পন্ন জাহাজের প্রয়োজনীয়তা অনুভব করছিল, যা একই সাথে অগভীর পানিতে চলাচলের বিশেষ সক্ষমতা সম্পন্ন হবে। এই শ্রেণির জাহাজগুলো উপকূলীয় এলাকায় জলদস্যুতা দমন, অবৈধ অনুপ্রবেশ ও চোরাচালান বিরোধী অভিযান পরিচালনাসহ সামুদ্রিক পরিবেশ, মৎস্য ও প্রাণীসম্পদ রক্ষায় নিয়োজিত হওয়ার লক্ষ্যে নকশা প্রণয়ন ও নির্মাণ করা হয়েছে। এছাড়া প্রাকৃতিক দুর্যোগকালীন দ্রুত উদ্ধার ও ত্রাণ তৎপরতা এবং দুর্ঘটনাকবলিত নৌযানে অনুসন্ধান কার্যক্রম (সার্চ অ্যান্ড রেসকিউ) পরিচালনার মাধ্যমে এই জাহাজসমূহ নৌবাহিনীর সার্বিক অপারেশনাল সক্ষমতা উল্লেখযোগ্যভাবে বৃদ্ধি করেছে। সরকারের অগ্রাধিকারপ্রাপ্ত নীতি সুনীল অর্থনীতি (ব্লু ইকোনমি) বাস্তবায়নের লক্ষ্যে সমুদ্রের মূল্যবান প্রাকৃতিক সম্পদ আহরণ ও তার সুরক্ষায় এই জাহাজগুলো বিশেষ কৌশলগত গুরুত্ব বহন করে। যুদ্ধ ও শান্তিকালীন সময়ে চট্টগ্রাম, মোংলা, সেন্ট মার্টিন দ্বীপ এবং তৎসংলগ্ন সংবেদনশীল উপকূলীয় এলাকায় বিশেষ নৌ-অভিযান পরিচালনা ছাড়াও গোলাবারুদ ও রসদ সরবরাহের কাজে এই শ্রেণিটি বিশেষভাবে কার্যকর। বৈদেশিক কারিগরি ও প্রযুক্তিগত সহায়তায় দেশীয় ব্যবস্থাপনায় নির্মিত এই যুদ্ধজাহাজগুলো বাংলাদেশের সার্বভৌমত্ব রক্ষা এবং জাতীয় নিরাপত্তায় এক নতুন দিগন্তের সূচনা করেছে।

নির্মাণ প্রক্রিয়া ও সময়রেখা প্রথম পর্যায় ব্যাচ-১ (বাংলাদেশ নৌবাহিনী):

* দরপত্র আহ্বান: প্রতিরক্ষা ক্রয় মহাপরিদপ্তর বাংলাদেশ নৌবাহিনীর জন্য ৫টি নতুন প্যাট্রোল ক্র্যাফট (পিসি) তৈরির দরপত্র প্রকাশ করে।

* নির্মাণাদেশ: বাংলাদেশ নৌবাহিনীর অপারেশনাল সক্ষমতা বৃদ্ধির লক্ষ্যে ২ মে, ২০১০ তারিখে প্রতিরক্ষা ক্রয় মহাপরিদপ্তর (ডিজিডিপি), বাংলাদেশ নৌবাহিনী এবং খুলনা শিপইয়ার্ড লিমিটেডের মধ্যে পাঁচটি পদ্মা-শ্রেণির টহল জাহাজ নির্মাণের ঐতিহাসিক চুক্তি স্বাক্ষরিত হয়।

* ভিত্তিপ্রস্তর স্থাপন (কিল লেয়িং): ৫ মার্চ, ২০১১ তারিখে গণপ্রজাতন্ত্রী বাংলাদেশ সরকারের তৎকালীন প্রধানমন্ত্রী শেখ হাসিনা খুলনা শিপইয়ার্ড প্রাঙ্গণে এক বর্ণাঢ্য অনুষ্ঠানের মাধ্যমে এই জাহাজগুলোর নির্মাণকাজের আনুষ্ঠানিক উদ্বোধন করেন। এটি বাংলাদেশের প্রতিরক্ষা শিল্পে স্বনির্ভরতা অর্জনের পথে একটি মাইলফলক হিসেবে চিহ্নিত।

* নকশা ও প্রযুক্তি সরবরাহ: জাহাজ নির্মাণে প্রয়োজনীয় নকশা এবং প্রযুক্তি সরবরাহ করে চায়না শিপবিল্ডিং ইন্ডাস্ট্রি কর্পোরেশন (সিএসআইসি) ও চায়না শিপবিল্ডিং অ্যান্ড অফশোর কোম্পানি (সিএসওসি), গণচীন।

* নির্মাণ মান: আন্তর্জাতিক খ্যাতিসম্পন্ন গণচীন ভিত্তিক চায়না ক্লাসিফিকেশন সোসাইটি (সিএসএস) এর নীতিমালা অনুসরণ করে এসব জাহাজ নির্মিত হয়। প্রথম ব্যাচের ৫টি জাহাজ নির্মাণের মোট প্রাক্কলিত ব্যয় ছিল প্রায় ২৫০ কোটি থেকে ২৬০ কোটি টাকা (গড়ে প্রতিটি জাহাজের নির্মাণ ব্যয় ছিল প্রায় ৫০-৫২ কোটি টাকা)।

পদ্মা-শ্রেণির প্রথম ব্যাচের ৫টি জাহাজের নামকরণ ইতিহাস: বাংলাদেশ নৌবাহিনীর অপারেশনাল সক্ষমতা বৃদ্ধির লক্ষ্যে দেশীয় প্রযুক্তিতে নির্মিত এই জাহাজগুলোর নামকরণ করা হয়েছে বাংলাদেশের ঐতিহ্যবাহী নদ-নদী এবং নৌবাহিনীর শৌর্য-বীর্যের প্রতীকী শব্দ সংমিশ্রণে।

নদীভিত্তিক নামকরণ (ভৌগোলিক ঐতিহ্য): পদ্মা-শ্রেণির প্রথম দুটি জাহাজের নাম বাংলাদেশের প্রধান ও শাখা নদীর নামে রাখা হয়েছে, যা জলবেষ্টিত বাংলাদেশের ভৌগোলিক পরিচয়কে ধারণ করে:

* বানৌজা পদ্মা (পি৩১২): এই শ্রেণির লিড শিপ বা প্রথম জাহাজের নাম রাখা হয়েছে বাংলাদেশের প্রধান নদী 'পদ্মা'র নামে। এটি এই শ্রেণির জাহাজের পরিচয় বহন করে। জাহাজটিকে ৮ অক্টোবর, ২০১২ সালে সর্বপ্রথম পানিতে ভাসানো হয় এবং ২৪ জানুয়ারি, ২০১৩ সালে নৌবহরে কমিশন করা হয়।

* বানৌজা সুরমা (পি৩১৩): উত্তর-পূর্বাঞ্চলের প্রধান নদী 'সুরমা'র নামানুসারে এই জাহাজের নামকরণ করা হয়েছে। প্রয়োজনীয় নির্মাণকাজ শেষে জাহাজটিকে ২৩ জানুয়ারি, ২০১৩ সালে পানিতে ভাসানো হয় এবং ২৯ আগস্ট, ২০১৩ সালে আনুষ্ঠানিকভাবে নৌবহরে যুক্ত করা হয়।

শৌর্য ও গুণবাচক নামকরণ (সদ্গুণ এবং বীরত্ব): এই শ্রেণির পরবর্তী তিনটি জাহাজের নাম দেওয়া হয়েছে বীরত্ব, অজেয় মানসিকতা এবং অতন্দ্র প্রহরীর প্রতীক হিসেবে, যা নৌবাহিনীর সদস্যদের দেশপ্রেম ও সাহসিকতাকে নির্দেশ করে:

* বানৌজা অপরাজেয় (পি২৬১): 'অপরাজেয়' শব্দের অর্থ যা জয় করা যায় না। এটি নৌবাহিনীর অজেয় সংকল্পের প্রতীক। সকল প্রকার নির্মাণ প্রক্রিয়া ও গুণগত মান যাচাই শেষে ১৫ ডিসেম্বর, ২০১৩ তারিখে জাহাজটিকে বাংলাদেশ নৌবাহিনীর নিকট আনুষ্ঠানিকভাবে সমর্পণ করা হয়। চূড়ান্তভাবে জাহাজটি একই বছরের ২৩ ডিসেম্বর কমিশন লাভ করে এবং নৌবহরের নিয়মিত তালিকায় অন্তর্ভুক্ত হয়।

* বানৌজা অদম্য (পি২৬২): 'অদম্য' শব্দের অর্থ যাকে দমন করা যায় না। সমুদ্রসীমায় শত্রুর বিরুদ্ধে নৌবাহিনীর দুর্জয় শক্তির প্রতিফলন হিসেবে এই নামকরণ। জাহাজটির নির্মাণকাজ সফলভাবে সম্পন্ন হওয়ার পর ১৫ ডিসেম্বর, ২০১৩ তারিখে এটি আনুষ্ঠানিকভাবে বাংলাদেশ নৌবাহিনীর নিকট হস্তান্তর করা হয়। এর অব্যবহিত পরেই, ২৩ ডিসেম্বর ২০১৩ তারিখে জাহাজটি নৌবহরে কমিশন লাভ করে এবং সক্রিয় অপারেশনাল কার্যক্রম শুরু করে।

* বানৌজা অতন্দ্র (পি২৬৩): 'অতন্দ্র' শব্দের অর্থ যে কখনো ঘুমায় না বা সদা জাগ্রত। বাংলাদেশের সমুদ্রসীমায় ২৪ ঘণ্টা অতন্দ্র প্রহরীর মতো টহল দেওয়ার দায়িত্বকে সম্মান জানিয়ে এই নাম রাখা হয়েছে। প্রয়োজনীয় নির্মাণ ও পরীক্ষা-নিরীক্ষা শেষে ১৫ ডিসেম্বর, ২০১৩ তারিখে জাহাজটিকে নৌবাহিনীর নিকট হস্তান্তর করা হয়। পরবর্তীতে একই বছরের ২৩ ডিসেম্বর এটি আনুষ্ঠানিকভাবে নৌবহরে অন্তর্ভুক্ত হয়।

নির্মাণ প্রক্রিয়া ও সময়রেখা দ্বিতীয় পর্যায় ব্যাচ-২ (বাংলাদেশ নৌবাহিনী):

* নির্মাণাদেশ: ১৯ মে, ২০১৯ সালে বাংলাদেশ নৌবাহিনীর ৫টি প্যাট্রোল ক্রাফট নির্মাণের জন্য প্রতিরক্ষা ক্রয় মহাপরিদপ্তর এবং খুলনা শিপইয়ার্ড লিমিটেড এর মধ্যে প্রায় ৫৩২ কোটি টাকার জাহাজ নির্মাণ সংক্রান্ত চুক্তি স্বাক্ষরিত হয়। ২৯ মে, ২০১৯ সালে বাংলাদেশ নৌবাহিনীর জন্য ৫টি প্যাট্রোল ক্রাফট নির্মাণের নিমিত্তে চায়না শিপবিল্ডিং অ্যান্ড অফশোর ইন্টারন্যাশনাল কোং, লিমিটেড (সিএসওসি) এবং খুলনা শিপইয়ার্ড লিমিটেড (খুশিলির) মধ্যকার চুক্তি স্বাক্ষরিত হয়। সম্পাদিত চুক্তির অংশ হিসেবে প্রথম জাহাজ বানৌজা শহীদ দৌলত নির্মিত হয়। এই প্রকল্পের মাধ্যমে বাংলাদেশ নৌবাহিনী চীনা কারিগরি ও প্রযুক্তিগত সহায়তায় জাহাজ নির্মাণ শুরু করে। চায়না ক্ল্যাসিফিকেশন সোসাইটি (সিসিএস) এর নীতিমালা অনুসরণ করে এর নির্মাণ কাজ পরিচালিত হয়।

* নামকরণ: মহান মুক্তিযুদ্ধে আত্মোৎসর্গকারী শহীদ বীর বিক্রম মোহাম্মদ দৌলত হোসেন মোল্লা, শহীদ বীর বিক্রম ফরিদ উদ্দিন আহমেদ, শহীদ বীর বিক্রম মোহাম্মদ মহিবুল্লাহ এবং শহীদ বীর বিক্রম আখতার উদ্দিন-এর প্রতি শ্রদ্ধা নিবেদন এবং তাদের আত্মত্যাগকে স্মরণীয় করে রাখার জন্য জাহাজগুলোর নামকরণ করা হয়েছে বানৌজা শহীদ দৌলত, বানৌজা শহীদ ফরিদ, বানৌজা শহীদ মহিবুল্লাহ এবং বানৌজা শহীদ আখতার উদ্দিন।

* নামকরণ: বাংলাদেশ নৌবাহিনীর ঐতিহ্য ও রীতি অনুযায়ী, এই শ্রেণির জাহাজগুলোর নামকরণ সাধারণত বাংলাদেশের বিভিন্ন নদী অথবা মহান মুক্তিযুদ্ধে আত্মোৎসর্গকারী বীর সন্তানদের স্মরণে করা হয়ে থাকে। সেই ধারাবাহিকতায়, দক্ষিণ বাংলার পলিবিধৌত ও গুরুত্বপূর্ণ বিশখালী নদী-এর নামানুসারে এই জাহাজটির নামকরণ করা হয় 'বানৌজা বিশখালী'। উল্লেখ্য যে, ইতিপূর্বে একই নামে অন্য একটি টহল জাহাজ ১৯৭৮ সালে বাংলাদেশ নৌবাহিনীতে কমিশন লাভ করেছিল। জাহাজটি দীর্ঘ ৩৬ বছর সফলতার সাথে দেশের জলসীমার সুরক্ষা এবং বিভিন্ন অপারেশনাল কর্মকাণ্ডে অংশগ্রহণ করে। পরবর্তীতে ২০১৪ সালে জাহাজটিকে নৌবাহিনী হতে ডি-কমিশন (সেবা হতে প্রত্যাহার) করা হয়। বিশখালী নদীর গুরুত্ব এবং পূর্ববর্তী জাহাজটির গৌরবময় সেবাকে স্মরণীয় করে রাখতে পদ্মা-শ্রেণির এই নতুন যুদ্ধজাহাজটির নাম পুনরায় 'বিশখালী' রাখার সিদ্ধান্ত গৃহীত হয়।

* ভিত্তিপ্রস্তর স্থাপন: ২০১৯ সালের ২ ডিসেম্বর তৎকালীন নৌবাহিনী প্রধান অ্যাডমিরাল আওরঙ্গজেব চৌধুরী, এনবিপি, ওএসপি, বিসিজিএম, বিসিজিএমএস, এনডিসি, পিএসসি খুলনা শিপইয়ার্ড প্রাঙ্গণে এক অনুষ্ঠানে প্রধান অতিথি হিসেবে উপস্থিত থেকে বানৌজা শহীদ দৌলত সহ মোট পাঁচটি প্যাট্রোল ক্র্যাফটের কিল লেয়িং এর মাধ্যমে নির্মাণকাজের ভিত্তিপ্রস্তর স্থাপন এবং আনুষ্ঠানিক সূচনা করেন। উক্ত অনুষ্ঠানে অন্যান্যের মধ্যে তৎকালীন সহকারী নৌপ্রধান (ম্যাটেরিয়েল) রিয়ার অ্যাডমিরাল মোহাম্মদ মঈনুল হক, এনবিপি, এনপিপি, এনএসডব্লিউসি, পিএসসি (পি নং ৫৪৬), মোংলা বন্দরের তৎকালীন চেয়ারম্যান রিয়ার অ্যাডমিরাল মোহাম্মদ মোজাম্মেল হক (জি), এসইউপি, এনডিসি, পিএসসি, খুলনা নৌঅঞ্চলের তৎকালীন আঞ্চলিক কমান্ডার রিয়ার এডমিরাল মোহাম্মদ মুসা, খুলনা ও যশোর এলাকার উচ্চ পদস্থ সামরিক ও বেসামরিক কর্মকর্তাসহ খুলনা শিপইয়ার্ড লিঃ এর সর্বস্তরের কর্মকর্তা, কর্মচারী ও শ্রমিকবৃন্দ উপস্থিত ছিলেন।

* অভিষেক: বাংলাদেশ নৌবাহিনীর অপারেশনাল সক্ষমতা বৃদ্ধির লক্ষ্যে খুলনা শিপইয়ার্ডে নির্মিত পদ্মা-শ্রেণির (দ্বিতীয় ব্যাচ) প্যাট্রোল ক্রাফটসমূহের নির্মাণ কাজ নির্ধারিত সময়সীমার মধ্যে সফলভাবে সম্পন্ন করা হয়। জাহাজগুলোর নির্মাণোত্তর পরীক্ষা-নিরীক্ষা ও নৌ-চলাচলের উপযোগিতা যাচাইয়ের প্রাথমিক ধাপ হিসেবে ১৪ ফেব্রুয়ারি, ২০২২ তারিখে এই ব্যাচের প্রথম জাহাজ বানৌজা শহীদ দৌলত-কে আনুষ্ঠানিকভাবে প্রথম বারের মতো পানিতে ভাসানো (লঞ্চিং) হয়। এরই ধারাবাহিকতায়, নির্মাণ কাজ শেষে ২৪ জুন, ২০২২ তারিখে বানৌজা শহীদ ফরিদ এবং ২৭ জুলাই, ২০২২ তারিখে বানৌজা শহীদ মহিবুল্লাহ জাহাজ দুটির সফল লঞ্চিং কার্যক্রম সম্পন্ন হয়। উল্লেখ্য যে, উক্ত লঞ্চিং প্রক্রিয়াগুলো চায়না ক্ল্যাসিফিকেশন সোসাইটি (সিসিএস) এবং নৌবাহিনীর সংশ্লিষ্ট কারিগরি কমিটির প্রত্যক্ষ তত্ত্বাবধানে যথাযথ মান নিয়ন্ত্রণ নিশ্চিত করে পরিচালনা করা হয়েছে। পানিতে ভাসানোর পরবর্তী পর্যায়ে জাহাজগুলোর অভ্যন্তরীণ সজ্জা, সমরাস্ত্র স্থাপন এবং সমুদ্র-পরীক্ষা (সি ট্রায়াল) সম্পন্ন করে চূড়ান্তভাবে নৌবহরে অন্তর্ভুক্তির জন্য প্রস্তুত করা হয়।

* হস্তান্তর: সর্বশেষ পাওয়া তথ্য অনুযায়ী ২২ নভেম্বর, ২০২৩ সালে বানৌজা বিশখালীকে বাংলাদেশ নৌবাহিনীর নিকট হস্তান্তর করা হয়।

* কমিশন লাভ: ১২ জুলাই, ২০২৩ সালে পটুয়াখালী জেলার কলাপাড়ায় নৌবাহিনীর নবীন নাবিকদের প্রশিক্ষণ ও এভিয়েশন সুবিধা সংবলিত ঘাঁটি বানৌজা শের-ই-বাংলা এবং খুলনা শীপইয়ার্ড লিমিটেডে নির্মিত ৪টি পেট্রোল ক্রাফট ও ৪টি ল্যান্ডিং ক্রাফট ইউটিলিটি (এলসিইউ) এর কমিশনিং করেন তৎকালীন প্রধানমন্ত্রী শেখ হাসিনা। গণভবন হতে ভিডিও টেলিকনফারেন্স (ভিটিসি) এর মাধ্যমে প্রধানমন্ত্রীর অনুমতিক্রমে তৎকালীন নৌবাহিনী প্রধান অ্যাডমিরাল মোহাম্মদ শাহীন ইকবাল, এনবিপি, এনইউপি, এনডিসি, এএফডব্লিউসি, পিএসসি ঘাঁটির তৎকালীন অধিনায়ক কমডোর মোহাম্মদ মহব্বত আলী, (জি), এনজিপি, পিএসসি এর হাতে কমিশনিং ফরমান তুলে দেন এবং নৌবাহিনীর রীতি অনুযায়ী আনুষ্ঠানিকভাবে নামফলক উন্মোচন করেন। একই সাথে নৌবাহিনীর নিজস্ব তত্ত্বাবধানে খুলনা শিপইয়ার্ডে প্যাট্রোল ক্রাফট স্কোয়াড্রন এর ৪টি যুদ্ধজাহাজ বানৌজা শহীদ দৌলত, শহীদ ফরিদ, শহীদ মহিবুল্লাহ ও শহীদ আখতার উদ্দিন এবং ৪টি ল্যান্ডিং ক্রাফট ইউটিলিটি (এলসিইউ) বানৌজা ডলফিন, তিমি, টুনা ও পেঙ্গুইন এর কমিশনিং করা হয়। এর মধ্য দিয়ে ঘাঁটি ও জাহাজসমূহ নৌবাহিনীতে আনুষ্ঠানিকভাবে অপারেশনাল কার্যক্রম শুরু করে। উক্ত অনুষ্ঠানে অন্যান্যদের মধ্যে তৎকালীন সংসদ সদস্যবৃন্দ, মুক্তিযোদ্ধা নৌ কমান্ডোগণ, বিভিন্ন দেশের রাষ্ট্রদূত ও কূটনৈতিক ব্যক্তিবর্গ, নৌ দপ্তরের পিএসওগণ, বিশিষ্ট ব্যক্তিবর্গ এবং ঊর্ধ্বতন সামরিক ও অসামরিক কর্মকর্তাগণ উপস্থিত ছিলেন।

* কমিশন লাভ: ৩০ নভেম্বর, ২০২৪ সালে তারিখে খুলনা নেভাল বার্থে আয়োজিত কমিশনিং অনুষ্ঠানে প্রধান অতিথি হিসেবে উপস্থিত থেকে তৎকালীন নৌবাহিনী প্রধান অ্যাডমিরাল মোহাম্মদ শাহীন ইকবাল, এনবিপি, এনইউপি, এনডিসি, এএফডব্লিউসি, পিএসসি জাহাজটির তৎকালীন অধিনায়কের নিকট কমিশনিং ফরমান তুলে দেন এবং নৌবাহিনীর রীতি অনুযায়ী আনুষ্ঠানিকভাবে নামফলক উন্মোচন করেন। উক্ত অনুষ্ঠানে নৌবাহিনী সদর দপ্তরের পিএসওগণ, বীর মুক্তিযোদ্ধাগণ, সামরিক ও অসামরিক বিভিন্ন উচ্চপদস্থ কর্মকর্তাগণ এবং বিশিষ্ট ব্যক্তিবর্গ উপস্থিত ছিলেন।

## লক্ষ্য ও উদ্দেশ্য

গণপ্রজাতন্ত্রী বাংলাদেশ সরকারের প্রতিরক্ষা কৌশলের মূল ভিত্তি "ফোর্সেস গোল ২০৩০"-এর রূপরেখা বাস্তবায়নের লক্ষ্যে এবং নৌবাহিনীর আধুনিকায়ন ও কৌশলগত সক্ষমতা বৃদ্ধির অভিপ্রায়ে পদ্মা-শ্রেণির প্যাট্রোল ক্র্যাফট (পিসি) নির্মাণের মহতি উদ্যোগ গ্রহণ করা হয়। রাষ্ট্রীয় নিরাপত্তা ও সামুদ্রিক স্বার্থ সংরক্ষণে এই জাহাজসমূহের মূল লক্ষ্য ও উদ্দেশ্যসমূহ অত্যন্ত সুদূরপ্রসারী:

* জাতীয় সার্বভৌমত্ব ও জলসীমার অখণ্ডতা সংরক্ষণ: বাংলাদেশের সুবিশাল সমুদ্রসীমা এবং একান্ত অর্থনৈতিক অঞ্চলে (এক্সক্লুসিভ ইকোনমিক জোন) নিশ্ছিদ্র নজরদারি ও নিয়মিত টহল প্রদানের মাধ্যমে রাষ্ট্রীয় জলসীমার সার্বভৌমত্ব অক্ষুণ্ণ রাখা এবং যেকোনো প্রকার বহিঃশত্রুর অনুপ্রবেশ কঠোরভাবে প্রতিহত করা।

* ব্লু-ইকোনমি ও সামুদ্রিক সম্পদের সুরক্ষা নিশ্চিতকরণ: বঙ্গোপসাগরের তলদেশে বিদ্যমান প্রাকৃতিক ও খনিজ সম্পদ এবং মৎস্য ভাণ্ডারের নিরাপত্তা বিধান করা। বিশেষ করে সমুদ্রের তেল-গ্যাস ব্লকসমূহে পরিচালিত জরিপ ও উত্তোলন কার্যক্রমে নিয়োজিত দেশি-বিদেশি সংস্থাসমূহকে কারিগরি ও কৌশলগত নিরাপত্তা প্রদান করা।

* জলদস্যুতা নির্মূল ও আন্তঃদেশীয় অপরাধ দমন: আন্তর্জাতিক নৌ-রুট এবং চট্টগ্রাম ও মোংলা বন্দরের বহির্নোঙরে বাণিজ্যিক জাহাজসমূহের নিরাপত্তা নিশ্চিত করা। আধুনিক সমরশস্ত্রে সজ্জিত এই জাহাজসমূহের মাধ্যমে জলদস্যু ও সশস্ত্র ডাকাত দল গ্রেপ্তার এবং দস্যুতা নির্মূলের মাধ্যমে সমুদ্রপথকে নিরাপদ রাখা।

* অবৈধ অনুপ্রবেশ ও মৎস্য লুণ্ঠন প্রতিরোধ: বাংলাদেশের জলসীমায় বিদেশি মাছ ধরার ট্রলারের অবৈধ প্রবেশ ও মৎস্য সম্পদ লুণ্ঠন কঠোরভাবে দমন করা। সাম্প্রতিক অপারেশনাল সাফল্যের অংশ হিসেবে এই শ্রেণির জাহাজগুলো বিপুল সংখ্যক অনুপ্রবেশকারী ভারতীয় জেলে ও ট্রলার আটক করার মাধ্যমে জাতীয় সম্পদ রক্ষায় অসামান্য অবদান রেখেছে।

* চোরাচালান ও মানব পাচার বিরোধী অভিযান: সমুদ্রপথে মাদকদ্রব্য, অবৈধ অস্ত্র ও বিস্ফোরক পাচার এবং মানব পাচারের মতো জঘন্য অপরাধসমূহ নির্মূলে কার্যকর ভূমিকা রাখা। উচ্চগতিসম্পন্ন এই ক্র্যাফটগুলো চোরাচালানকারীদের শনাক্ত ও সফলভাবে আটক করতে বিশেষভাবে সক্ষম।

* অনুসন্ধান, উদ্ধার ও মানবিক সহায়তা প্রদান (সার্চ অ্যান্ড রেসকিউ): প্রতিকূল আবহাওয়া ও সামুদ্রিক দুর্যোগের সময় সাগরে নিখোঁজ হওয়া মৎস্যজীবী ও নৌযানসমূহের সন্ধান ও দ্রুততম সময়ে উদ্ধার অভিযান পরিচালনা করা। সাম্প্রতিক বছরগুলোতে অসংখ্য নিখোঁজ জেলে উদ্ধার এবং বিপদগ্রস্ত বাণিজ্যিক জাহাজকে নিরাপদ আশ্রয়ে পৌঁছে দিয়ে এই জাহাজগুলো রাষ্ট্রীয় আস্থার প্রতীকে পরিণত হয়েছে।

* চুরির মালামাল ও রাষ্ট্রীয় সম্পদ পুনরুদ্ধার: সামুদ্রিক এলাকায় সংঘটিত চুরির ঘটনায় তড়িৎ ব্যবস্থা গ্রহণ এবং লুণ্ঠিত মালামাল উদ্ধার করা। সফল অভিযানের মাধ্যমে চুরির মাল উদ্ধার এবং দস্যুতার নেপথ্যে থাকা চক্রসমূহকে আইনের আওতায় আনা এই প্রকল্পের অন্যতম প্রশাসনিক লক্ষ্য।

* প্রতিরক্ষা শিল্পে স্বনির্ভরতা ও কারিগরি উৎকর্ষ অর্জন: 'মেইড ইন বাংলাদেশ' দর্শনের আলোকে দেশীয় শিপইয়ার্ডসমূহের (খুলনা শিপইয়ার্ড ও নারায়ণগঞ্জ ডকইয়ার্ড) সক্ষমতা বৃদ্ধি করা। এর মাধ্যমে প্রতিরক্ষা সরঞ্জাম উৎপাদনে বৈদেশিক নির্ভরতা হ্রাস, কারিগরি কর্মসংস্থান সৃষ্টি এবং জাতীয় জাহাজ নির্মাণ শিল্পকে আন্তর্জাতিক মানদণ্ডে উন্নীত করা।

বাংলাদেশ নৌবাহিনীর সমরকৌশলের অন্যতম প্রধান স্তম্ভ হলো উপকূলীয় অঞ্চলের প্রতিরক্ষা নিশ্চিত করা। পদ্মা-শ্রেণির প্যাট্রোল ক্র্যাফটসমূহ মূলত অগভীর সমুদ্র এবং উপকূলীয় জলসীমায় (লিটোরাল ওয়াটারস) যেকোনো ধরনের প্রতিকূল পরিস্থিতি মোকাবিলায় বিশেষভাবে নকশা ও নির্মাণ করা হয়েছে। এই জাহাজসমূহের উপকূলীয় যুদ্ধ সক্ষমতার প্রধান দিকসমূহ নিম্নরূপ:

* অগভীর জলসীমায় অপারেশনাল শ্রেষ্ঠত্ব: এই শ্রেণির জাহাজগুলোর ড্রাফট বা গভীরতা তুলনামূলকভাবে কম হওয়ায় এগুলো উপকূলীয় অগভীর এলাকা এবং নদীবন্দর সংলগ্ন অঞ্চলসমূহে অনায়াসে যাতায়াত ও অভিযান পরিচালনা করতে সক্ষম, যা বৃহত্তর যুদ্ধজাহাজগুলোর পক্ষে দুরূহ।

* উচ্চগতি ও অপ্রতিসম যুদ্ধ সক্ষমতা (অ্যাসিমেট্রিক ওয়ারফেয়ার): আধুনিক প্রপালশন সিস্টেম এবং শক্তিশালী ইঞ্জিনের সমন্বয়ে গঠিত এই জাহাজগুলো শত্রু নৌযানের বিরুদ্ধে ‘হিট অ্যান্ড রান’ কৌশলে আক্রমণ চালাতে সক্ষম। ক্ষুদ্রাকৃতি ও রাডার সিগনেচার কম হওয়ার সুবিধাকে কাজে লাগিয়ে এগুলো শত্রুপক্ষকে বিভ্রান্ত করতে পারদর্শী।

* আধুনিক সমরাস্ত্র ও সেন্সর বিন্যাস: উপকূলীয় যুদ্ধের উপযোগী মাঝারি ও ক্ষুদ্র পাল্লার কামান এবং উন্নত ইলেকট্রনিক সেন্সর দ্বারা এই জাহাজগুলো সজ্জিত, যা আকাশপথের হুমকি এবং সমুদ্রপৃষ্ঠের লক্ষ্যবস্তু শনাক্ত ও ধ্বংস করতে সক্ষম।

* কৌশলগত পর্যবেক্ষণ ও গোয়েন্দা তথ্য সংগ্রহ: লিটোরাল জোনে অবস্থান করে শত্রুর সাবমেরিন বা সারফেস ভেসেলের গতিবিধি পর্যবেক্ষণ এবং প্রধান নৌ-বহরকে (মেইন ফ্লিট) তাৎক্ষণিক গোয়েন্দা তথ্য (ইন্টেলিজেন্স) সরবরাহ করার মাধ্যমে এগুলো নৌবাহিনীর কৌশলগত অগ্রভাগ হিসেবে কাজ করে।

## বৈশিষ্ট্য ও যান্ত্রিক কাঠামো

বাংলাদেশ নৌবাহিনীর পদ্মা-শ্রেণির প্যাট্রোল ক্র্যাফট দেশের সমুদ্রসীমা সুরক্ষায় নিয়োজিত একটি গুরুত্বপূর্ণ সম্পদ। পদ্মা-শ্রেণির ব্যাচ-১ এর উল্লেখযোগ্য বৈশিষ্ট্যগুলো নিচে উল্লেখ করা হলো:

* দৈর্ঘ্য: 
* প্রস্থ: 
* গভীরতা: 
* ওজন: ৩৫০ টন

প্রপালশন সিস্টেম:

* ৪টি  বিশিষ্ট ডুয়েটজ টিবিডি ৬২০ভি৮ ডিজেল ইঞ্জিন (জার্মানি)
* ১টি ১২০ কিলোওয়াট ক্ষমতাসম্পন্ন সিএটি জেনারেটর (যুক্তরাজ্য)
* ১টি ৪৯ কিলোওয়াট ক্ষমতাসম্পন্ন সিএটি ইমারজেন্সি জেনারেটর (যুক্তরাজ্য)
* জেডএফ ৭৬০০ ট্রান্সমিশন (জার্মানি)
* ৪টি শ্যাফট
* সর্বোচ্চ গতিবেগ: 

নেভিগেশন ও অনুসন্ধান সরঞ্জাম:

* ১টি ফুরুনো ডিআরএস৪ডব্লিউ র‍্যাডার (জাপান) সমুদ্রপৃষ্ঠ অনুসন্ধানের জন্য
* ১টি ফুরুনো এফএআর-৩৩২০ চার্ট র‍্যাডার (জাপান)
* অভিযান সক্ষমতা: ৩৩ জন সদস্য নিয়ে একনাগাড়ে ৭ দিন অভিযান পরিচালনা করতে সক্ষম।

পদ্মা-শ্রেণির ব্যাচ-২ এর উল্লেখযোগ্য বৈশিষ্ট্যগুলো নিচে উল্লেখ করা হলো:

* দৈর্ঘ্য: 
* প্রস্থ: 
* গভীরতা: 
* ওজন: ৩৫০ টন
* সদস্য: ৩৩ জন
* অভিযান পরিচালনা সক্ষমতা: ৭ দিন
* পরিসীমা: 
* সহায়ক নৌযান: ১টি রিজিড হাল ইনফ্লেটেবল বোট

প্রপালশন সিস্টেম:

* ২টি  বিশিষ্ট এমটিইউ ডিজেল ইঞ্জিন (জার্মানি)
* ১টি ১২০ কিলোওয়াট ক্ষমতাসম্পন্ন সিএটি জেনারেটর (যুক্তরাজ্য)
* ১টি ৪৯ কিলোওয়াট ক্ষমতাসম্পন্ন সিএটি ইমারজেন্সি জেনারেটর (যুক্তরাজ্য)
* জেডএফ ৭৬০০ ট্রান্সমিশন (জার্মানি)
* ২টি শ্যাফট
* সর্বোচ্চ গতিবেগ: ।

সেন্সর এবং কার্যপদ্ধতি:

জাহাজটিতে অত্যাধুনিক সেন্সর এবং কার্যপদ্ধতি সংযুক্ত রয়েছে, যা এর কর্মক্ষমতা বৃদ্ধি করে। এর মধ্যে উল্লেখযোগ্য হলো:

* ১টি জেআরসি জেএমএ-৫২১২-৪বিবি এক্স-ব্যান্ড র‍্যাডার (মার্কিন যুক্তরাষ্ট্র)
* ১টি হাল মাউনন্টেড মাল্টি-বিম ইকো সাউন্ডার (মার্কিন যুক্তরাষ্ট্র)
* ১টি হাল মাউনন্টেড সিঙ্গেল-বিম ইকো সাউন্ডার (মার্কিন যুক্তরাষ্ট্র)
* ১টি ডিজিপিএস রিসিভার (মার্কিন যুক্তরাষ্ট্র)
* ১টি সাউন্ড ভেলোসিটি প্রোফাইলার (যুক্তরাজ্য)
* ১টি জেআরসি জেএমএ-৩৩০০ মাল্টিরোল ডিসপ্লে সহ নেভিগেশন র‍্যাডার (মার্কিন যুক্তরাষ্ট্র)
* ১টি চৌম্বকীয় কম্পাস (জাপান)
* ১টি জিপিএস রিসিভার (ফুরুনো)
* ১টি ইকো সাউন্ডার (কোডেন)
* ১টি রাডার অ্যাঙ্গেল ইন্ডিকেটর
* ১টি ভিএইচএফ সেট (আইকম)
* ১০টি ভিএইচএফ ওয়াকিটকি সেট (আইকম/মটোরোলা)।

## রণসজ্জা

পদ্মা-শ্রেণীর জাহাজগুলোর আকার আয়তন অপেক্ষাকৃত ছোট হলেও এর সক্ষমতা আধুনিক বিশ্বে ব্যবহৃত সর্বাধুনিক প্রযুক্তিসমৃদ্ধ। শত্রু জাহাজ মোকাবেলা, চোরাচালান রোধ, জলদস্যূতা দমনে জাহাজটিতে রয়েছে:
ব্যাচ-১:

* ২টি ৩৭মিমি টুইন ব্যারেল বিমান বিধ্বংসী কামান

* ২টি ২০মিমি বিমান বিধ্বংসী কামান

* সামুদ্রিক মাইন

* ৬টি কিউডব্লিউ-২ ভূমি থেকে আকাশে উৎক্ষেপণ যোগ্য বিমান-বিধ্বংসী ক্ষেপণাস্ত্র।

ব্যাচ-২:

* ১টি ৪০মিমি বোফোর্স গান (পরবর্তীতে ১টি ৩০ মিমি অ্যাসেলসান স্ম্যাশ রিমোট কন্ট্রোলড গান সংযোজিত হবে)

* ২টি ১২.৭মিমি সিআইএস-৫০ বিমান বিধ্বংসী মেশিনগান

* সামুদ্রিক মাইন

* ৬টি কিউডব্লিউ-২ ভূমি থেকে আকাশে উৎক্ষেপণ যোগ্য বিমান-বিধ্বংসী ক্ষেপণাস্ত্র।

## জাহাজসমূহ

## তথ্যসূত্র

বিষয়শ্রেণী:বাংলাদেশ নৌবাহিনীর টহল জাহাজ
বিষয়শ্রেণী:টহল জাহাজের শ্রেণি
বিষয়শ্রেণী:বাংলাদেশে নির্মিত জাহাজ